钦定古今图书集成/方舆汇编/职方典/第1498卷 > 《奏省罢姚州疏》张柬之
## 钦定古今图书集成/方舆汇编/职方典/第1498卷 > 《奏省罢姚州疏》张柬之

姚州，古哀牢之旧国，绝域荒外，山高水深，自生人以
来，洎于后代，不与中国交通。前汉唐蒙开夜郎、滇莋，
而哀牢不附。至光武季年，始请内属，汉置永昌郡以
统理之，乃收其盐布毡罽之税，以利中土。其国西通
大秦，南通交阯，珍奇异宝，进贡岁时不阙。刘备据有
巴蜀，尝以甲兵不充。及备死，诸葛亮五月渡泸，收其
金银盐布，以益军储，使张伯岐选其劲卒勇兵，以增
武备。故《蜀志》称“自亮南征，而国以富饶，兵甲充足。”由
此言之，则前代置郡，其利颇深。今金银盐布之税不
供，珍奇之贡不入，戈戟之用不实于戎行，宝货之资
不输于大国，而空竭府库，驱率平人，受役蛮獠，肝脑
涂地，臣窃为国家惜之。汉以得利既“多，历博南山，涉
兰沧水，更置博南、哀牢二县，蜀人愁怨，行者作歌，盖
讥汉贪利，而使汉人为蛮獠之所驰役也。今减耗国
储，费用日广，而使陛下之赤子，身膏野草，骸骨不归，
老母幼子，哀号望祭于千里之外，于国家无丝发之
利，在百姓受终身之酷，臣窃为国家痛之。往者诸葛
亮破南中，使其渠率”自相统领，不置汉官，亦不留兵
镇守。人问其故，亮言：“置官留兵，有三不易大意以置

妙得羁縻蛮獠之术。今姚府所置之官，既无安边靖
寇之心，又无诸葛亮且纵且擒之技，惟知诡谋狡算，
恣情”割剥，贪饕劫略，积以为常。扇动酋渠，遗成朋党，
折支謟笑，取媚蛮獠，拜跪趍伏，无复惭耻。提挈子弟，
啸引凶愚，聚会蒲博，一掷累万，剑南逋逃，中原亡命，
有二千馀户，见散在彼州，专事掠夺。姚州，本龙朔中
武陵县，主簿石子仁奏置之。后长史李孝让、辛文协
并为群蛮所杀。前朝遣郎将赵武贵讨击，贵及蜀兵
应时破败，噍类无遗。又使将军李义总往征，而郎将
刘慧基在阵战死，其州遂废。臣窃以诸葛亮称“三不
易”，其言卒验。至垂拱四年，蛮郎将王善宝、昆州刺史
爨干福又请置州，奏言所有税课，自出姚府，更不劳
扰蜀中。及置州后，李棱为蛮所杀。延载中，陈琛请于
泸南置镇七所，遣蜀兵防“守，自此蜀中骚扰，于今不
息。且姚五十七州，巨猾游客，不可胜数。国家设官分
职，以化俗防奸，无耻无厌，狼籍至此。今不问彝、夏，负
罪并深，道路劫杀，不能禁止。臣恐一朝惊扰，为祸转
大。伏乞省罢，使隶巂府，岁时朝觐，同之番国。泸南诸
镇，亦皆废于泸北置关。百姓自非奉使入番，不许交
通往来。增嶲府兵，选择清良宰牧，统之为便。”